בן ציון קוק

הרב בן ציון הכהן קוק (נולד ב-22 בדצמבר 1960, ג' בטבת תשכ"א) הוא פוסק הלכה, ראש בית הוראה בירושלים, רב קהילה בפתח תקווה, מחבר ספרי הלכה, תלמיד מובהק של הרב יוסף שלום אלישיב.

ביוגרפיה
נולד בטבריה, בנם של הרב הראשי של רחובות, הרב שלמה, ויהודית קוק. אמו היא בתו של הרב דב כ"ץ ונכדתו של הרב זאב גולד. הוא דור 11 לבעל שם טוב. כשהיה בן 11 נהרגו הוריו ושניים מאחיו בתאונת דרכים.

למד בישיבת באר יעקב אצל ראש הישיבה הרב משה שמואל שפירא והמשגיח הרב שלמה וולבה, ששידך אותו לאחייניתו, בת הרב יצחק גרודזינסקי. לאחר נישואיו עבר לירושלים, למד בכולל של ישיבת לייקווד ושימש כראש ישיבת 'אור יצחק'. באמצע שנות ה-80 החל להשתתף בשיעורו היומי של הרב אלישיב, והנהיג בו את האפשרות לשאול שאלות.

היה הראשון שהוציא ספר ובו פסקי הלכה ושיעורים של הרב אלישיב. בסדרת ספריו, בגינה זכה בשנת תשע"ב בפרס לספרות תורנית על שם הרב מאיר שפירא, מובאים פסקים ושיעורים ששמע מהרב אלישיב ולצידם הערות "ציוני הלכה". הספרים זכו למכתבי הסכמה מהרב אלישיב. בהסכמת חתני הרב אלישיב, הרב חיים קניבסקי והרב עזריאל אוירבך הם מציינים את מאמציו לדייק בדברי הרב אלישיב ובהארת הפנים המיוחדת של הרב אלישיב כלפיו.

פסקי דין הלכתיים שלו פורסמו בסדרת 'גלאט' היוצאת על ידי בד"ץ שארית ישראל.

מוסר שיחה שבועית בישיבת 'מאורות החיים', ב'בית המוסר' שהקים הרב וולבה ושיעורים נוספים בהלכה ובתלמוד.

לקראת ראש השנה תשע"ו הוקם בירושלים בית הוראה רב-מגזרי בנשיאותו של רב העיר, הרב אריה שטרן, והרב קוק מונה לעמוד בראש בית ההוראה. במסגרת זו הוא גם מכשיר רבנים ומורי הוראה העושים אצלו 'שימוש' בהלכה.

הרב קוק הוא נשיא כולל "ציוני הלכה" בראשו עומד תלמידו הרב יעקב סקוצילס, נשיא ארגון "ממלכת כהנים" העוסק בהפצת ההלכות הנוגעות לכהנים ולעבודת בית המקדש, חבר נשיאות רשת החינוך "שובו", חבר בוועדת הרבנים של תחרות חיבורים תורניים של מפעל הפיס למגזר החרדי ובוועדת ההלכה של ארגון 'בוני עולם'.

תשובותיו ההלכתיות ושיחותיו מתפרסמות מדי שבוע בעלון שמוציאים תלמידיו תחת השם 'שואלין ודורשין' וכן באתר האינטרנט של בית הוראה הכללי.

בחודש אב תשע"ט מונה לרבה של קהילת 'אבי עזרי' בפתח תקווה.

גר בשכונת מנחת יצחק בירושלים. אחד מבניו הוא העיתונאי שלמה קוק.

 פסקי הלכה 
הרב קוק פוסק כי חיילים בשטח יכולים להדליק נרות חנוכה באמצעות פנס חשמלי. הקל לזוגות שכתובת הנישואין שלהם נשרפה או נגנבה, כי יוכלו להמשיך להתגורר ביחד עד להסדרת כתובה חדשה, בניגוד לפוסקים אחרים שהחמירו. בערב פסח בתקופת מגפת הקורונה פסק לגברים להימנע מטבילה במקווה. בנוסף, בשל סגירת מקוואות הכלים, הורה להפקיר את הכלים החדשים הטעונים טבילה בפני שלושה אנשים וכי דרך זו עדיפה מאשר מכירת הכלים לגוי עם החמץ. פסק כי עדיף להימנע מנישוק ספר תורה גם בעת שגרה. התיר לאדם המתגלח בתער לשמש עד קידושין בחופה, משום שרבים אינם מקפידים על כך. בפסק הלכה תקדימי, התיר לחייל שנפצע קשה להשתמש בקנאביס רפואי בשבת אם משככי כאבים אחרים לא משפיעים עליו. התיר לחשמלאי מערכת כיפת ברזל לנסוע בשבת לצורך פעילותו.

ספרים שכתב וערך
 "פניני חיים" - משא ומתן בהלכה ובאגדה עם רבי חיים קרייזווירט, גאב"ד אנטוורפן, תשס"ג
 "פניני שבע ברכות" - חידושים ופסקי הלכה מהרב אלישיב, תשס"ז
 "פניני תפילה - חידושים ופסקי הלכה מהרב אלישיב, תשס"ט
 "פניני חנוכה" - חידושים ופסקי הלכה מהרב אלישיב, מהדורה ראשונה תשס"ח.
 "פניני תורה" - שיחות שמסר על סדר פרשיות התורה.
 "שיעורי מרן הגרי"ש אלישיב - ברכות", תשע"א
 "מחשבת שלמה" – מתוך כתבי אביו, הרב שלמה קוק, על פרשת השבוע ומועדי ישראל, תשע"ב
 "ציוני הלכה - נישואין" - מדריך מקיף להלכות חופה וקידושין, שבע ברכות ושידוכים מפסקי הרב אלישיב, תשע"ח
 "ציוני הלכה - אבלות" - מדריך מקיף להלכות אבלות מפסקי הרב אלישיב, תשע"ו
"ציוני הלכה - ברכת כהנים" - מדריך מקיף להלכות נשיאת כפיים מפסקי הרב אלישיב, תשע"ח
"ציוני הלכה - חנוכה" - מדריך מקיף להלכות חנוכה מפסקי הרב אלישיב.
"ציוני הלכה - תפילה" - מדריך מקיף להלכות תפילה מפסקי הרב אלישיב.
"ציוני הלכה - שאלות ותשובות חלק א" - שאלות ותשובות ע"פ משנת הרב אלישיב.
"ציוני הלכה - שאלות ותשובות חלק ב" - שאלות ותשובות ע"פ משנת הרב אלישיב.
 "ציוני הראי"ה" - שיעורים בכתבי הראי"ה קוק, בהוצאת בית הוראה הכללי ירושלים, תשע"ו
 שיחות לימים הנוראים - שיחות שאמר בבית המוסר בירושלים ונערכו על ידי תלמידיו, תשע"ז
 שיחות לחג הפסח - שיחות שאמר בבית המוסר בירושלים ונערכו על ידי תלמידיו, תשע"ח

 קישורים חיצוניים 



 ידידיה מאיר, והיא שעמדה - ביקור הרב קוק בבית אביבית שאער
 תיאור ביקור של הרב בן ציון קוק אצל הרב עובדיה יוסף, באתר כיכר השבת
 שיעור בכתבי הראי"ה

 דברים לזכרו של הראי"ה קוק ועיון במשנתו, שיעור בישיבת מרכז הרב
 כל הכתבות על בן ציון קוק, באתר ערוץ 7


הערות שוליים

קטגוריה:ירושלים: רבנים
קטגוריה:רבנים חרדים ישראלים
בן ציון
קטגוריה:משפחת מנדלבוים
קטגוריה:משפחת גרודזינסקי
קטגוריה:בוגרי ישיבת באר יעקב
קטגוריה:משפחת כ"ץ-כהן
קטגוריה:מחברי ספרי הלכה
קטגוריה:ישראלים שנולדו ב-1960